Narodna skupština
20110713

Poštovana predsednice, gospodine ministre, želim povodom ovih komentara koji su se pojavljivali u vezi ovog amandmana da dam određena mišljenja koja se odnose na tvrdnje o politizaciji izbora direktora u predškolskim ustanovama i u školskim ustanovama, od strane ministarstva ili ministra, uz pomoć lokalnih samouprava, o čemu je bilo ne samo sada reči, nego i u načelnoj raspravi. Ja sam o tome nešto govorio u načelnoj raspravi i neću sada oko tog pitanja dužiti, ali samo ukratko da se podsetimo da imamo tripartitni sistem izbora školskih odbora od devet članova koji se sastoje od tri člana iz stručnih veća, odnosno kolektiva, tri člana iz saveta roditelja i tri člana iz lokalne samouprave. Pri tome, oni su legitimni predlagači organu lokalne samouprave, na šta skupština lokalne samouprave nema pravo da menja te predloge koji su učinjeni. Skupština lokalne samouprave u formalnom smislu ozvaničava takav jedan izbor koji je autonomno izvršen od strane kolektiva, odnosno saveta roditelja, a više odlučuje o onoj trećoj trećini iz sastava lokalne samouprave.